Klopjagte ná De Doorns-betogers met platskerms laat spaanderDie polisie het beslag gelê op tientalle peperduur televisiestelle wat weggedra is. (Foto: SA Polisie) Die Wes-Kaapse polisie het die afgelope paar dae deur-tot-deur-klopjagte in De Doorns uitgevoer nadat ŉ betoging naby die N1 tot grootskaalse diefstal en die stroop van verbygaande voertuie gelei het. Die betoging het die afgelope week tot die sluiting van die N1 tussen Touwsrivier en De Doorns gelei. Betogers in die omgewing het Donderdag minstens twee vragmotors aangeval en die vrag weggedra. Tientalle platskermtelevisiestelle het in die chaos inderhaas voete gekry. Foto’s en video’s van mense wat met hul buit vlug, het ook groot opslae gemaak. Sommige van die betogers het ook met kruie en souse laat spaander. (Foto: SA Polisie) Brig. Novela Potelwa, polisiewoordvoerder, het gesê die polisie het kort daarna met klopjagte begin om die gesteelde items te vind. Teen gisteraand is nege verdagtes in hegtenis geneem en 53 groot platskermtelevisiestelle teruggevind. Die verdagtes sal môre in die Worcester-landdroshof verskyn op aanklagte van diefstal en openbare geweld. Die polisie het in deur-tot-deur-klopjagte verskeie van die gesteelde televisiestelle teruggekry. (Foto: SA Polisie) “Die polisie in die Wes-Kaap erken die reg van individue om te betoog, maar gemeenskappe word gevra om dit wettig te doen. Enige onwettige optrede gaan ernstige gevolge hê,” het Potelwa gesê. Die N1 in die gebied is steeds gesluit en lede van die openbare orde-eenheid patrolleer die gebied.